**Tlačová správa
www.kia.sk**

**16. 08. 2019**

Kontaktná osoba:

Mária Spišiaková

Kia Motors Sales Slovensko

e-mail: m.spisiakova@kmss.sk

Tel: 0910 977 334

[Facebook | Kia Motors Sales Slovensko](http://www.facebook.com/pages/Kia-Motors-Sales-Slovensko/232915007239?ref=ts)

**Prezidentka Slovenskej republiky v závode Kia Motors Slovakia**

* *Závod Kia Motors Slovakia navštívila prezidentka Slovenskej republiky Zuzana Čaputová*

V rámci svojej návštevy žilinského regiónu navštívila prezidentka SR Zuzana Čaputová výrobný závod Kia Motors Slovakia. Bol to vôbec prvý výrobný závod, ktorý vo svojom funkčnom období navštívila.

Počas svojej návštevy sa stretla s najvyšším vedením spoločnosti, prezrela si výrobné priestory karosárne a montáže. Mimo iného sa oboznámila tiež s výrobou a vlastnosťami nového modelu XCeed, ktorého hromadná výroba začala len niekoľko dní pred samotnou návštevou pani prezidentky.

Pani prezidentka v krátkom brífingu s novinármi na konci návštevy Kia Motors Slovakia vysoko ocenila profesionalitu a kvalitu zamestnancov našej spoločnosti: *„Jedným z najväčších problémov v tomto regióne je infraštruktúra, ktorá nie je dobudovaná. Aj s predstaviteľmi Kia Motors Slovakia sme sa rozprávali o tom, že roky nedobudované diaľnice sú problémom aj z hľadiska podnikania. Je to výzva, ktorú je potrebné naplniť,“* povedala Zuzana Čaputová a vyjadrila sa aj k téme Brexitu. *„Vieme, že Veľká Británia je jedným z najväčších exportných trhov pre naše automobilky. A ak dôjde k Brexitu bez dohody, tak to s najväčšou pravdepodobnosťou bude mať dopad aj na našu automobilovú produkciu.“*

Prezident spoločnosti [Kyong-Jae Lee](https://www.kia.sk/sk/o-nas/vedenie/kyong-jae-lee) vysoko ocenil návštevu pani prezidentky: *„Sme veľmi radi, že pani prezidentka prišla do nášho regiónu a náš výrobný závod bol prvým, ktorý navštívila, spomedzi všetkých automobilových fabrík na Slovensku.“*

*Kia Motors Slovakia je jediným výrobným závodom spoločnosti Kia Motors Corporation v Európe. Závod bol vybudovaný v období rokov 2004 až 2006. Výroba automobilov ako aj motorov bola spustená v decembri 2006. V súčasnosti Kia na Slovensku zamestnáva viac ako 3 800 ľudí a vyrába modely Kia Ceed v štyroch karosárskych úpravách - päťdverový Ceed, Sportswagon, ProCeed, CUV Kia XCeed a športovo-úžitkový Kia Sportage. Spoločnosť Kia Motors Slovakia patrí medzi najväčších výrobcov a exportérov na Slovensku. Od spustenia sériovej výroby v decembri 2006 výrobné brány závodu opustilo už viac ako 3,4 milióna vozidiel a 5 miliónov motorov.*